འདི་ལྟར་གླེང་ན་ཁྱེད་རང་ཡིད་མི་ཆེས་ནའང་ཐང་།ཡིད་མི་ཆེས་ན།གུས་པས་ཁྱེད་ཅག་དོལ་ཡུལ་དུ་བལྟ་བསྐོར་ལ་ཐེངས་གཅིག་འཁྲིད་པར་བྱ།གང་དེར་འཁོར་ལོའི་ལམ་མེད་བརྟེན།གནམ་གྲུ་འམ་ཡང་ན་རྐང་འགྲུལ་བྱ།གནམ་གྲུར་ཞོན་ཏེ་བལ་ཡུལ་རྒྱ་ཐང་ནས་ཁད་ཆེས་ཉེ་བའི་གནམ་ཐང་ནས་སྐར་མ་༤༥ཙམ་འཕུར་ན་དོལ་པོར་སྟོད་སྨད་གཉིས་ཕྱེས་པའི་སྨད་དུ་འབྱོར།སྟོད་དུ་གནམ་ཐང་ཡང་མེད་པས།དེ་ནས་རྐང་འགྲུལ་ལས་གདམ་ག་མེད།དེ་ལྟར་ཡང་།སྐབས་འགར་རྒྱུ་འབྱོར་ཅན་རེ་ཤས་ཐད་འཕུར་གནམ་གྲུ་གླས་ཏེ་མཁའ་འགྲུལ་བྱེད།རྐང་འགྲོས་ཀྱིས་གྱེན་ནས་གྱེན་དུ་ཉིན་གྲངས་གསུམ་མམ་བཞིའམ།གངས་འཐུག་གིས་མྱུར་ལམ་ཁེགས་ཚེ་རིང་ལམ་བསྐོར་དགོས་པས་ཡུལ་ཁད་རིང་པ་རྣམས་སུ་སླེབས་པར་བདུན་གཅིག་ལྷག་འགོར།ཁ་རྒྱུན་དུ།བོད་ཡུལ་ལ་གངས་རི་ར་བས་བསྐོར་པའི་ཞིང་ཞེས་འབོད་སྲོལ་ཡོད་པ་ལྟར།དོལ་པོ་སྟོད་ལ་འབྱོར་ན།ཕྱིར་མིག་ཅི་ཙམ་འཕངས་པ་དེ་ཙམ་གྱིས་རང་ཉིད་བོད་སའམ་གངས་རིའི་ནང་རོལ་ཏུ་བསླེབས་ཟིན་པའི་དྲན་གསོ་ཡང་ཡང་གཏོང་།རྒྱུ་མཚན་ནི།རྒྱབ་མཐའ་ཀུན་ན་ཁ་བ་གངས་དཀར་གྱི་པྲོག་ཞུ་བཞེས་པའི་རི་བོ་རྣམས་རྩེ་མོ་དགོང་དུ་བསྙེགས་ཤིང་དཔུང་པ་ཁྱུད་མོར་སྦྲེལ་པས་སོ།།